Flăcările au făcut prăpăd într-o gospodărie din Stulpicani. Pentru stingerea focului au luptat, timp de patru ore, șapte echipaje ale pompierilor militari ai Gărzii de Intervenție Gura Humorului și ai Detașamentului Câmpulung Moldovenesc, împreună cu lucrătorii Serviciilor voluntare pentru situații de urgență Stulpicani, Vama și Ostra. Trebuie spus că majoritatea construcțiilor erau din lemn, ceea ce a favorizat extinderea rapidă a flăcărilor. La fața locului a mers și un echipaj SMURD, care a avut activitate pe tot parcursul intervenției. Mai întâi, a oferit îngrijiri medicale unui bărbat în vârstă de 62 de ani, care a suferit arsuri la o mână și pe frunte. Alte patru persoane, trei femei de 54, 43 și 27 de ani, și un adolescent de 15 ani, au primit îngrijiri medicale în urma unor atacuri de panică. Toți cei cinci au refuzat transportul la spital.
Flăcările au mistuit adăpostul de animale, depozitul de furaje, bucătăria, baia și acoperișul și etajul casei de locuit, pe o suprafață totală de aproximativ 200 de metri pătrați. Au mai ars și s-au degradat unelte și utilaje gospodărești, obiecte de mobilier, aparatură electrică și electrocasnică, materiale textile, elemente de construcție (pereți, tavane și pardoseli) și de tâmplărie (uși și ferestre). De asemenea, în incendiu au pierit doi viței, un porc și 10 găini. Pompierii spun că incendiul a plecat de la un conductor electric defect.